A BIZOTTSÁG HATÁROZATA
(2005. augusztus 18.)
a bizonyos ázsiai országokban előforduló madárinfluenzával kapcsolatos védekezési intézkedésekről szóló 2004/122/EK határozat hatodik alkalommal történő módosításáról
(az értesítés a C(2005) 3183. számú dokumentummal történt)
(EGT vonatkozású szöveg)
(2005/619/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a harmadik országokból a Közösségbe érkező állatok állat-egészségügyi ellenőrzésének megszervezésére irányadó elvek megállapításáról, valamint a 89/662/EGK, 90/425/EGK és 90/675/EGK irányelvek módosításáról szóló, 1991. július 15- i 91/496/EGK tanácsi irányelvre (1) és különösen annak 18. cikke (1) és (6) bekezdésére,
tekintettel a harmadik országokból a Közösségbe behozott termékek állat-egészségügyi ellenőrzésére irányadó elvek megállapításáról szóló, 1997. december 18-i 97/78/EK tanácsi irányelvre (2) és különösen annak 22. cikke (1) és (6) bekezdésére,
mivel:
(1)
A bizonyos ázsiai országokban előforduló madárinfluenzával kapcsolatos védekezési intézkedésekről szóló, 2004. február 6-i 2004/122/EK bizottsági határozat (3) elfogadását a bizonyos ázsiai országokban kitört madárinfluenza-járvány indokolta.
(2)
A baromfin kívüli egyéb madárfajok behozatalára irányadó állat-egészségügyi követelmények, állat-egészségügyi bizonyítványok és karanténfeltételek megállapításáról szóló, 2000. október 16-i 2000/666/EK bizottsági határozat (4) előírja, hogy a tagállamoknak engedélyezniük kell a madaraknak a Nemzetközi Állatjárványügyi Hivatal (OIE) tagjaiként jegyzett harmadik országokból történő behozatalát, és a Közösség területére történő belépésük után ezeket a madarakat karanténozásnak és vizsgálatnak kell alávetni.
(3)
2005. augusztus 5-én Oroszország megerősítette a Bizottságnak a H5N1 madárinfluenza kitörését területén.
(4)
Kazahsztán megerősítette az OIE-nek a H5 madárinfluenza kitörését, jóllehet a neuraminidáz típus még nem ismert. Tekintettel azonban az oroszországi kitöréshez való közelségre, ez valószínűleg ugyanaz a törzs.
(5)
Kazahsztán és Oroszország az OIE tagjai, és ebből következően a tagállamoknak el kell fogadniuk a baromfin kívüli egyéb madárfajok ezen országokból történő behozatalát a 2000/666/EK határozat értelmében. Figyelembe véve az Ázsia számos országában is azonosított madárinfluenza vírustörzs (HGN1) által jelentett lehetséges súlyos következményeket, az említett madarak Kazahsztánból és Oroszországból történő behozatalát óvintézkedésként fel kell függeszteni.
(6)
A nem emberi fogyasztásra szánt állati melléktermékekre vonatkozó egészségügyi előírások megállapításáról szóló, 2002. október 3-i 1774/2002/EK európai parlamenti és tanácsi rendelet (5) értelmében a Kazahsztánból és Oroszországból származó feldolgozatlan toll és tollrészek behozatala engedélyezett. A Kazahsztánban és Oroszországban jelenleg tapasztalható járványhelyzetet tekintetbe véve óvintézkedésként ezt a behozatalt is fel kell függeszteni.
(7)
A 2004/122/EK bizottsági határozat 4. cikke előírja, hogy a tagállamok felfüggesztik a feldolgozatlan toll és tollrészek, valamint baromfin kívüli egyéb élő madarak behozatalát bizonyos harmadik országokból a 2000/666/EK határozatban foglaltak szerint. Ezért állat-egészségügyi és közegészségügyi okokból Kazahsztánt és Oroszországot fel kell venni a 2004/122/EK határozat 4. cikkében említett harmadik országok jegyzékébe.
(8)
A 2004/122/EK határozatot ennek megfelelően módosítani kell.
(9)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2004/122/EK határozat a következőképpen módosul:
1.
A címben a „bizonyos ázsiai országokban előforduló madárinfluenzával kapcsolatos védekezési intézkedésekről” helyébe a következő szöveg lép: „a bizonyos harmadik országokban előforduló madárinfluenzával kapcsolatos védekezési intézkedésekről”.
2.
A 2004/122/EK határozat 4. cikke (1) bekezdése helyébe a következő szöveg lép:
„(1) A tagállamok felfüggesztik a Kambodzsából, Kínából beleértve Hongkongot is, Indonéziából, Kazahsztánból, Laoszból, Malajziából, Észak-Koreából, Pakisztánból, Oroszországból, Thaiföldről és Vietnamból származó következő behozatalt:
-
feldolgozatlan toll és tollrészek, és
-
a 2000/666/EK határozat 1. cikke harmadik francia bekezdésének meghatározása szerinti »baromfin kívüli egyéb élő madár«, beleértve a gazdáikat kísérő madarakat is (kedvtelésből tartott madarak).”
2. cikk
A tagállamok úgy módosítják behozatali intézkedéseiket, hogy azok e határozatnak megfeleljenek, és a megfelelő módon haladéktalanul közzéteszik az elfogadott intézkedéseket. Erről haladéktalanul tájékoztatják a Bizottságot.
3. cikk
Ennek a határozatnak a tagállamok a címzettjei.
Kelt Brüsszelben, 2005. augusztus 18-án.